Glæparannsókn er hafin á tildrögum námuslyss í Rússlandi í gærmorgun. Minnst 52 létu lífið og slysið er eitt það mannskæðasta í landinu í áratugi.
Reyks varð vart ofan við námuna snemma í gærmorgun en þá voru 285 námuverkamenn neðanjarðar. 239 þeirra tókst sjálfum, eða með aðstoð félaga sinna og björgunarsveita, að komast upp en 46 voru fastir í kolanámunni. Það tókst að ná til nokkurra þeirra en fljótlega var skipulagður björgunarleiðangur til að freista þess að ná til fleiri. Það hafðist, en líklegt er að tæplega tíu björgunarmenn hafi látist. Talið er að sprenging hafi orðið í göngunum vegna gasleka en líklega létust flestir vegna súrefnisskorts. Vladimír Pútín Rússlandsforseti vottaði fjölskyldum þeirra sem létust samúð í morgun. Náman er í Kemerovo-héraði, iðnaðarsvæði í suðvesturhluta Síberíu, nærri landamærunum að Kasakstan og Mongólíu. Námuslys eru nokkuð algeng í Rússlandi og rakin til lágra öryggiskrafna, skorts á eftirliti og úreltum búnaði. Mannskæðasta námuslys í rússneskri sögu varð árið 2010 þegar 91 lést í stærstu námu landsins sem einnig er í Síberíu. Sérstök rannsóknarnefnd sem rannsakar mannskæð slys í Rússlandi hefur hafið glæparannsókn á atvikinu. Þrír eru í haldi, þar á meðal framkvæmdastjóri námuvinnslu á svæðinu. Greint var frá því í morgun að öryggisreglur hefðu verið þverbrotnar, meðal annars af þeim sem nú eru í haldi.
Þriggja daga þjóðarsorg hefur verið lýst yfir í Rússlandi vegna eins mannskæðasta námuslyss í landinu í áratugi. Minnst 52 létu lífið. 